Ramaphosa praat bietjie oor misdaad en grondPres. Cyril Ramaphosa Woensdag aan die woord. (Foto: Jairus MMmutle/GCIS) Pres. Cyril Ramaphosa het vanmiddag groter duidelikheid oor die pad vorentoe met grondhervorming verskaf, maar terselfdertyd was die besonderhede beperk. Hy het in ’n saai repliek op die debat oor die staatsrede ook verwys na die land se misdaadprobleem, maar sy verwysings beperk tot gebiede wat onder bendegeweld ly, eerder as om hom oor byvoorbeeld plaasmoorde uit te laat. Oor grond het hy gesê herverdeling is noodsaaklik. Hierin sal die bevindings van die presidensiële paneel oor landbou en grondhervorming ’n baie groot rol speel. Volgens die president sal onteiening sonder vergoeding van krag word, en sal die onteieningswetsontwerp wat tans voor die parlement dien, sterk aanduidings daaroor gee. Onteiening sonder vergoeding is ’n belangrike grondverkrygingsmeganisme vir die staat, maar dit sal binne ’n streng‑gedefinieerde raamwerk plaasvind, en sal slegs een van baie maniere vir die staat wees om grond te verkry. Individuele regte, groepregte en familieregte sal in ag geneem word. Die doelwit sal onder meer wees om kollektiewe eienaarskap te versterk en staatsgrond sal eerste herverdeel word, aldus Ramaphosa. Oor misdaad het hy veral gekonsentreer op bendegeweld in Manenberg op die Kaapse Vlakte, asook in die noordelike gebiede van Port Elizabeth. Hy het daaroor gesê die hulp van die gemeenskap is nodig om misdadigers aan te keer, veral omdat die misdadigers so dikwels aan die slagoffers bekend is. Ramaphosa het toegegee dat die vernaamste kritiek op sy staatsrede is dat mense wil weet hoe, waar en wanneer dinge gaan gebeur, asook wat dit gaan kos. Hieroor het Ramaphosa opgemerk dat hy dit nie as kritiek sien nie, maar as mense wat betrokke wil raak, en bygevoeg as ons die dag ophou droom, dan sterf ons. Debat is volgens die president nodig vir die vind van ’n inklusiewe oplossing vir die land se gedeelde uitdagings vir ’n gedeelde toekoms. Pres. Cyril Ramaphosa Woensdag aan die woord. (Foto: Jairus MMmutle/GCIS) Hy het met mev. Patricia de Lille, Good-leier en minister van openbare werke en infrastruktuur, saamgestem dat die staatsrede bloot die beleidsraamwerk verskaf en dat ministers in hul begrotingsposte die besonderhede vir implementering sal verskaf. Die president het uitgewys dat baie tyd en moeite nodig sal wees om die land se probleme op te los, en dat daar geen towerstaf is om dit dadelik mee te doen nie. ’n Verdere beleggingskonferensie is op pad, met sterk klem op die behoud van plaaslike beleggers, asook ’n meestersplan vir die ekonomie. Baie klem gaan op die uitbou van kleinsake-ondernemings geplaas word vir werkskepping, asook op telekommunikasie, landbou, toerisme en mynbou, sowel as meer vakmanskappe. Volgens Ramaphosa het sy administrasie disfunksionele staatsbestuurde ondernemings geërf maar is dit moontlik om dit reg te ruk. Vakbonde en gemeenskappe sal in die toekoms op groter skaal by infrastruktuurbeplanning betrek word, het die president onderneem. Hy het verwys na suksesse van ’n fabriek in Nigel wat treine bou en eersdaags na die res van die kontinent gaan begin uitvoer. Laastens het Ramaphosa die volgende aangekondig: * ’n Aksieplan om Suid-Afrika se visumbeleid op te gradeer; * ’n Beleid om die koste van data te verminder; * Jeugwerkskeppingsplanne; * ’n Plan om rompslomp met spesifiek die registrasie van maatskappye uit te skakel; * ’n Aksieplan teen afpersing in die konstruksiebedryf; * ’n Beleid oor township-entrepreneurs; * ’n Toekomsplan vir Eskom; * ’n Nuwe industriële strategie; en * ’n Nuwe makro-ekonomiese strategie. In reaksie het die VF Plus die president se stilte oor plaasmoorde betreur en gesê boere is nou op hul eie.